แจกเงินหมู่บ้านไปล้างหนี้
ให้ทุกกองทุนทั่วไทยรวม8หมื่นล้านไร้ระบบลงทะเบียนรับตังค์กันเต็มที่
14 ก.ย. 2554

ให้ทุกกองทุนทั่วไทยรวม8หมื่นล้านไร้ระบบลงทะเบียนรับตังค์กันเต็มที่
ฮือฮาคลังกดปุ่มแจกเงินหมู่บ้าน 8 หมื่นล้านบาทในต้นปี ให้ไปล้างหนี้นอกระบบกันเอง
นายธีระชัย ภูวนาถนรานุบาล รมว.คลัง เปิดเผยว่า ได้สั่งการให้สำนักงานเศรษฐกิจการคลัง (สศค.) เรียกหน่วยงานที่เกี่ยวข้องหาวิธีการแก้ไขหนี้นอกระบบ โดยในส่วนของลูกหนี้นอกระบบที่อยู่ต่างจังหวัด หรือชุมชนในเมือง ให้ไปลงทะเบียนกู้เงินจากกองทุนหมู่บ้านที่รัฐบาลจะเพิ่มให้อีกแห่งละ 1 ล้านบาท รวมทั้งหมดทั่วประเทศประมาณ 8 หมื่นล้านบาท โดยจะเริ่มจ่ายเงินลงไปในต้นปีหน้าเพื่อนำไปจ่ายหนี้นอกระบบ
รมว.คลัง กล่าวว่า ในเบื้องต้นจะให้ธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) จ่ายเงินเข้ากองทุนหมู่บ้านไปก่อน โดยรัฐบาลจะตั้งงบประมาณมาจ่ายชำระคืนภายหลัง แต่ยังไม่ทราบว่าจะต้องใช้เวลากี่ปีในการชำระคืน ระหว่างที่ยังไม่ชำระคืน รัฐบาลจะจ่ายดอกเบี้ยให้ธนาคารไปก่อน
นายธีระชัย กล่าวว่า การเพิ่มเงินกองทุนหมู่บ้านจะให้ทั้งหมู่บ้านดี และหมู่บ้านที่ไม่ดีที่บริหารเงินกองทุนหมู่บ้านเสียหาย แต่หากมีการปรับตัวดีขึ้น โดยเงินที่ให้ไปจะไม่เรียกคืนกลับมาเหมือนการจ่ายเงินกองทุนหมู่บ้านในครั้งแรก
สำหรับเงื่อนไขการแก้หนี้นอกระบบนั้น ขณะนี้ก็ยังไม่กำหนดว่าจะให้กู้รายละเท่าไหร่ แต่ต้องการให้เงินกู้ไปพร้อมกับการสร้างอาชีพและรายได้ เพื่อที่ไม่ให้เกิดเป็นหนี้เสียตามมาในภายหลัง
นายธีระชัย กล่าวยอมรับว่า คลังไม่มีข้อมูลว่า มีลูกหนี้นอกระบบเท่าไรที่ต้องเข้าไปแก้ไข จากเงินกองทุนหมู่บ้านที่โอนให้ไป 8 หมื่นล้านบาท ในครั้งนี้ นอกจากนี้ยังยืนไม่ได้ว่า จะไม่มีการสร้างลูกหนี้ เจ้าหนี้เทียม เพื่อมาขอกู้เงินจากกองทุนหมู่บ้านที่รัฐบาลใช้เป็นเครื่องมือในการแก้หนี้นอกระบบ 
รมว.คลัง ยังมอบหมายให้ สศค. ไปหาทางแก้ไขหนี้คนจนในเมืองที่อยู่ไม่เป็นหลักแหล่ง โดยมอบให้ธนาคารออมสิน เป็นผู้รับผิดชอบในเรื่องนี้ เพื่อหาทางช่วยเหลือคนกลุ่มนี้
นอกจากนี้ ยังได้ให้ สศค. ไปศึกษาดูแลลูกหนี้นอกระบบ ที่มีหนี้สินจำนวนมากจนไม่สามารถผ่อนชำระต่อไปได้ โดยให้มีการเจรจากับเจ้าหนี้นอกระบบให้ยกหนี้ให้บางส่วน ก่อนที่จะโอนหนี้มาอยู่ในระบบ
“เราต้องหาทางบีบเจ้าหนี้นอกระบบ ถ้าไม่ยอมก็ต้องหาวิธีให้ยอม ที่ผ่านมาเจ้าหนี้นอกระบบรายได้มากได้กำไรไปเยอะแล้ว ก็ควรตัดหนี้ให้ลูกหนี้บ้าง ผมจะให้ทางฝ่ายปกครองเข้าไปร่วมเจรจาด้วย” นายธีระชัย กล่าว